**Beszámoló  
Utánpótlás- és önképzésért felelős referens**Béni Kornél  
2014. 02. 12 – 2014. 11. 03

**Új tisztséggel kapcsolatos általános, egyszeri teendők**

Az utánpótlás- és önképzésért felelős tisztség gondolata, ahogy a pályázatomban is olvasható volt HÖK elnökségem alatt fogalmazódott meg bennem. A fő motiváció az volt, hogy több tisztségviselő gondoskodik a képzésekkel kapcsolatos legfőbb, és általános teendők ellátásáért, ami nem feltétlenül a legoptimálisabb a képzések hatékony működésére nézve. Miután megválasztásommal a tisztség létrejött, igyekeztem minél több lehetőséget kitalálni, amivel az önképzők és a bevonók szervezése mellett a képzésekért felelős tisztségviselő „hasznossá teheti magát”. A következőkben ezzel kapcsolatos eredményeimet és munkámat foglalom össze:

*„tömegképzés”:*

A TTK HÖK-nek három fő képzése van: az **önképző hétvégék**, a **bevonó** hétvége/délután, valamint a **mentorrendszer**.

Ezek közül kettőt (elsősorban a bevonó szakmai tartalma) egyértelműen a feladatommá vált. Ami finomítandó kérdés, hogy az események keretéül szolgáló szállás, étkezés, utazás, regisztráció, kiegészítő programok mennyire kerülnek át a referens hatáskörébe, mennyire marad az eredeti gyakorlat szerint a rendezvényszervező biztosnál/elnöknél. Idén ezek szakmai tartalmával foglalkoztam, de a tisztséget betöltő személy egyéni kompetenciájának megfelelően a **szervezési feladatok teljes egészében átkerülhetnek a tapasztalataim alapján**.

**A mentorrendszer gondozója a mentorkoordinátor, így a mentorképzést** (előadások, hétvége, tábor**) is ő koordinálja**, ami mindenképpen **megtartandó gyakorlat**. Ettől függetlenül úgy érzem tudtam volna némi részt vállalni a szakmai képzés előkészítésében, előadókkal történő egyeztetésben, az előadók körének kiszélesítésében, akár a képzési elemek koncepcionális tervezésében. Természetesen a mentorképzés első sorban mentorságról szól, ezért mindenképpen a mentorkoncepció, és a miről a koncepció nem rendelkezik, mentorkoordinátor álláspontja kell a mérvadó legyen, ugyanakkor hiszek a közös, előremutató munka eredményességében. Volt lehetőségem részt venni a mentorképzésben, amit ezúton is köszönök, de szilárd meggyőződésem hogy (amennyiben lesz ilyen) **a mindenkori képzésekért felelős tisztségviselőt érdemes már a tervezésbe, esetleg a mentorkoncepció erre vonatkozó részének előkészítésébe bevonni.**

*Egyéni képzések, felkészítések:*

Fontos feladatának látom ennek a tisztségnek, hogy a **hallgató közélet felől érdeklődők** olyan személytől kapják akár az **általános tájékoztatást**, akár a **több terület felőli konkrétabb tájékoztatást**, akinek elégséges belelátása van a HÖK munkájának legtöbb területébe. Az érdeklődők a bő fél év során eltaláltak hozzám, ebben nagy segítséget nyújtottak a tisztségviselő társaim, amit ezúton is köszönök. Többek között ezért vezettük be a felhasználóbarát és könnyen megjegyezhető [kepzes@ttkhok.elte.hu](mailto:kepzes@ttkhok.elte.hu) címet. A TTK HÖK honlapjának „kérdésem van” rovatába bekerült az „érdekel a közélet” rovat, ami sajnos csak a hetekben jutott eszembe, minden esetre köszönöm a technikai segítséget Fetter Dávidnak. A megítélésem, hogy ez a **terület tökéletesen kidolgozott, jól működik.**

**A konkrét tisztségekre történő felkészítés semmiképpen nem lehet a képzésekért felelős tisztségviselő feladata**, kivételt képezhet ez alól néhány speciális eset, hipotetikusan én személy szerint talán az általam már valaha betöltött két tisztségre, valamint a rendezvényszervező biztosra tudnék felkészítést adni, másra nem mernék vállalkozni. Ennek a feladatkörnek mindenképpen az adott tisztségviselőnél kell maradjon, ami viszont lehetőség, és ellátandó feladat, a korábbi tisztségviselők felkeresése és felkérése, más HÖK-ök (praktikusan EHÖK) illetékes tisztségviselőinek felkeresése és felkérése a személyi képzésbe, felkészítésbe történő bekapcsolásra. További közreműködési lehetőséget ezen a téren nem látok.

*Munkacsoportok feltöltése:*

Sokszor érkezett hozzám olyan kérés, miszerint az operatív munkacsoportokba kevés az aktív tag, ami komoly problémája most is a TTK HÖK-nek, és ez nem új keletű sajnos. Hiszek benne, hogy idővel lehet a képzésekért felelős tisztségviselőnek olyan „bázisa” ahova aktuális feladatokat kiajánlhat, és lelkes hallgatótársakat küldhet a munkacsoportokba, ezt azonban távolinak érzem. Ehhez mindenképpen szükséges lenne a HÖK, és főleg a **TTK HÖK megítélésének jelentős javítása**, valamint a **közéleti munka vonzóbbá tétele**. Ezt azonban **nem érzem a képzésekért felelős referens feladatának** (személyes feladatomnak igen). **Ezen a téren sajnos nem találtam meg a „helyem”**. Sok érdeklődő megkeresést kaptam, kapcsolatot tartottam azokkal, akik az elmúlt években érdeklődést mutattak közélet felől (bevonó táborba jelentkezett, képviselőnek jelentkezett, más felületen jelezte az érdeklődését), **de aki tenni akart valamint hamar megtalálta a helyét**. Sajnos kevés ilyen volt, és **elsősorban a rendezvények területén**.

*Tájékoztató előadások:*

A tájékoztató előadások megtartását **hasznosnak találtam**, sok programra kaptam meghívást, és biztos vagyok benne, hogy van még olyan, ahova „beleférne” akár a HÖK-kel kapcsolatos általános, akár speciálisabb, akár az Egyetem működésére vonatkozó előadás. A meghívásokat ezúton is köszönöm, **ennek a funkciónak meglátásom szerint van helye a HÖK-ben**.

**Tisztséggel kapcsolatos tevékenységek**

Megválasztásomat követően elsőszámú feladatomnak a **tisztség HÖK-ön belüli elhelyezését**, valamint a **feladatkörökről történő egyeztetéseket** tartottam. Ezek összegzéseként született meg jelen beszámolóm első fejezete.

A fent is említett **képzések** megszervezéséből igyekeztem jelentőst részt vállalni, koncepcionális és előkészítés terén is, ezen túl szekcióvezetőként.

Számos **egyéni megkeresés érkezett hozzám**, kivétel nélkül az érdeklődők rendelkezésére álltam, igyekeztem időpontok terén rugalmas lenni. Rendszerint általánosságban felvázoltam a HÖK-kel kapcsolatos tudnivalókat, választ adtam a felmerülő kérdésekre.

**Tájékoztató előadást** tartottam szakterületi bevonón, gólyatáborban, mentorhétvégén mind a HÖK működéséről, mind az Egyetem működéséről. A visszajelzések alapján nem volt haszontalan.

A **képviselőjelölteknek bevezető előadásokat szerveztem**, ahol az egyetemi döntéshozással, a HÖK érdekképviseleti becsatolásával, valamint a Küldöttgyűlés munkájával ismerkedhettek meg az érdeklődők. A lehetőséggel a jelöltek kb. egyharmada élt. Ezen túl külön meghívást kaptam a Környezettudományi Szakterület képviselőjelölteknek tartott programjára, a meghívást köszönöm.

**Kapcsolatot tartottam azokkal a hallgatótársainkkal, akik korábban érdeklődést mutattak a HÖK felől**. Az érdeklődés középpontjában egyértelműen a rendezvényszervezés volt.

A munkacsoportok közül a rendezvényszervező csoport volt a legrosszabb helyzetben, ugyanis ennek vezetője se volt, így a feladat egyértelmű volt, humán erőforrás birtokában a **rendezvényszervező csoport felállítása**.

Terveimmel ellentétben a LEN zavaros előkészülte miatt nem volt alkalmas csapatépítésre és képzésre. A Gólyahajó esetében más volt a helyzet, időben elkezdtünk Kovács Fannival foglalkozni a kérdéssel, Dukán András Ferenc és Kuti Péter képviseletében a Hallgatói Alapítvány közreműködésével a Választmány zöld utat adott és elkezdtem a csapat összeállítását valamint a szervezést. Ezen belül **több külön képzést is tartottam** a témakörben, aminek eredményeképpen egy gyakorlatilag teljesen új rendezvényes csapat állt fel, a **rendezvényszervező munkacsoport felépítettnek tekinthető.** Sajnos azonban a HÖK nem a rendezvényes terület fénykorát éli, de a csapat készen áll.

**További, részben a tisztséghez kötődő tevékenységek**

Bár nem titkolt célja a rendezvényes csapat építése, jelentős részt vállaltam a **Lágymányosi Eötvös Napok** valamint az **V. Gólyahajó** szervezéséből.

Igyekeztem a lehető legtöbb segítséget nyújtani a **Gólyatáborok szervezésében**, **lebonyolításban** annak, aki ezt igényelte. **Külön közbeszerzéses gyorstalpalót tartottam** a fizikus gólyatábor szervezőinek.

Ahol lehetett igyekeztem segíteni tisztségviselő társaim munkáját, erre legtöbb megkeresést rendezvényszervezéssel kapcsolatban kaptam.

**Zárszó**

Szeretnék elnézést kérni a Küldöttgyűléstől, hogy késve küldtem ki a beszámolómat. Miután véget ért egy ciklus, újra napirendre kerülhet az a kérdés, hogy van-e létjogosultsága a TTK HÖK-ben ennek a tisztségnek, egy nem kellő kidolgozottságú (fél)éves beszámoló pedig rossz fényt vethet a tisztségre. Ezért inkább késve küldöm, kérem, hogy az ebből származó nem szavazatok és tartózkodások a személyemnek szóljanak, és ne a tisztségnek, a fent leírtak pedig titeket s erősítsenek meg abban, hogy a TTK HÖK-nek szüksége lehet egy képzésekkel foglalkozó tisztségviselőre. Megértéseteket köszönöm, remélem mindenkinek sikerült elolvasni, akinek erre igénye volt.

Köszönöm, hogy elolvastad a beszámolómat, minden kérdést, észrevételt szívesen fogadok.

Béni Kornél  
utánpótlás- és önképzésért felelős referens  
ELTE TTK HÖK